
 Gure ɗiɗi, hono Beelel Jaawle e Ɓaljel, koɗdi e nder kooyaa.



 Sabu no koɗdigal maɓɓe wa’i yooɗde, kamɓe ndenndi jam yoo jamalun.



 Ɓesnguuji ɗii njiidi, njahdata, pettidata futbal, etee kadi na ndesondira hakkunde mumen.



 Waɗi sahaa, ɓiɗɗo mawɗo wuro Ɓaljel, hono Gamel, yahi njillu Beelel Jaawle.



 Nde o yettii e wuro ngoo, tawi rafi daaɓoowo ina feeñi ɗoon.



 Ñalawma ñakku



 O woni toon balɗe tati, maale rafi oo peeñi e ɓanndu makko.



 Gorgol makko teskii baylagol ɓanndu nduu, wi’i mo : « Gamel ar hoot ».



 O dawti, hade makko yettitaade wuro, tawi nguleeki nanngii mo no feewi.



 Wulaango ngoo mawni e wuro ngoo wonde Gamel artii to yahnoo, sellaani.



 O nawaa to suudu safrordu, o ƴeewaa so wonaa rafi bi’aaɗo oo.



 Ndeen ɓe njettiima, doktoor ƴeewi mo, wi’i yo o naatne too.



 Ɗoon tan, Baabiraaɗo oo fuɗɗii sikkitaade, ko rafi bi’aaɗo oo o wondi.



 Hankadi, o ronki deeƴde, hakkille ina awa tan ko boni sabu ɓiyum raaɓaama.



 Ɗo baabiraaɗo jooɗinoo, ina fawi juuɗe



 e hoore haa doktoor oo ari.



 O naamnii hol garɗuɗo e suka mo sellaani oo, baaba mum Gamel jaabtii.



 Doktoor oo wi’i mo wonde ɓiyiiko oo wondi ko rafi daaɓoowo oo.



 So neɗɗo wondii e oo rafi, omo foti joñeede yimɓe ɓee.



 Gamel dewñinaa no dammuwol bonnungol nii, nawaa e nder suudu woɗndu.



 Kalfinaaɗo cellal falnde oo ari ɗoon nebbisaade rafi oo e nokku hee.



 Oon hooti, noddi joom wuro oo telefoŋ wonde maa ñakkooɓe ngar janngo.



 Futuro juulaa, Sule yeeyni wonde yimɓe ina noddaa janngo galle joom wuro.



 Nde yimɓe ɓee ngardi, mawɗo wuro oo wi’i : « ñakkooɓe maa ngar janngo ».



 Kala kootɗo galle mum, yo haalan ɓesngu mum, mbele ina mbaasa luuteede.



 Caggal kacitaaje, yimɓe fof, debbo e gorko, njaaɓani galle mawɗo wuro.



 Nde yimɓe fof njettii, tawi daagooje ina mbertaa, kala garɗo yo jooɗo.



 Ɓooyaani tan haa sukaaɓe ɓee cooynii punndi otooji faade e wuro ngoo.



 Ɓe mbertanaa taabal e siisuuji, mbele



 so ɓe njettiima eɓe njooɗoo heen.



 Caggal calminaali maɓɓe, Joom wuro



 ƴetti konngol bismorgol e innde wuro ngoo.



 Mawɗo goomu oo ƴetti konngol ngam faamnude ɓe sabaabu garaangal maɓɓe ɗoo.



 Hade makko rowde, tawi wondiiɓe makko njippinii kaɓirɗe maɓɓe kala, tiimti heen.



 Yimɓe ɓee ñaagaa nde mbaɗata gori : gorol rewɓe bannge e gorol worɓe.



 Ndeen tan ɓe puɗɗiima, bojji sukaaɓe e uumaali mawɓe kaɗi yimɓe nanondirde.



 Kala ñakkaaɗo, ɓe ndokka ɗum poɗɗe e karnal kolliroowal o ñakkiima.



 So tawii noon neɗɗo ina yiɗi yaltude wuro ngoo, ko ngaal karnal hollirta.



 Ɗuum walla neɗɗo oo ummaade e nokku mum faade e nokku goɗɗo.



 Nde yahi haa naange ñawli, doktoor debbo oo noddi debo-deedi’en.



 Ɓeen mbaɗi gori mu’en bannge, sabu ko wiciti e ñakku kala mbaɗdantee.



 Kala ñakkaaɗo, maa totte karnal e poɗɗe jareteeɗe sukaba e kikiiɗe.



 Huunde e rewɓe ɓee tan heɓi ñakkaade, heddiiɓe ɓee ko sagginoyɓe bottaaje.



 Nde tiisubaar noddinaa, mawɗo goomu oo dartini golle ɗee, haa janngo subaka.


 Nde weetnoo, jeeyngal waɗaa, yimɓe heddinooɓe ɓee ngarti, mbaɗti gori mumen.



 Ñakkooɓe ɓee mbaɗi seteeji ɗiɗi, tawa heen sete toppittoo ko rewɓe sowiiɓe.



 Gila ɓe cuwaa fuɗɗaade, cukalon puɗɗii woyde, heddii mawɓe ina puunta ɓe.



 Ɗuum fof dee, waɗaani sukaaɓe ɓee deƴƴude, kala gulluɗo, goɗɗo oo jaaboo.



 Seeɗa fof, joom wuro oo teskoo mo araani, nela yo o noddoye.




 Takkusaan noddinaama, mawɗo goomu oo naamnii joom wuro oo mbele alaa heddiiɓe.



 Joom wuro deƴƴi ko juuti, nde siftori mawɓe ɗiɗo ɓe ngaraani tawo.



 Woodi e nder joɗnde ndee bi’ɗo wonde ɓeen mbaawaa arde sabu coftaani.



 Mawɗo goomu oo wi’i tawde ɓeen mbaawa arde, eɓe mbaawi tawoyde ɗumen.



 Ɓe naati e wuro ngoo, kala mawɗo mo ñakkanooki, ñakkaa, hokkoraa poɗɗe.





 Nde ɓe ngasni ndee, ɓe njooɗodii e joom wuro e mawɓe woɗɓe.



 Mawɗo safrooɓe oo, ƴetti konngol, yeewtani yimɓe ɓee sababuuji rafi oo.



 Hol no raaɓirta e hol no yimɓe mbaɗata haa ndaɗa e bone.



 Hol saabaabu nde rafii oo ɓurata jaggude tan ko sukaaɓe e sowiiɓe.



 Hol ko ɓeen mbaɗata, haa paloo ɗum, ndaɗora heen gila ko law.



 O uddiri yeewtere makko, ko reentinde yimɓe ɓee yahde wuro woɗngo ngoo.



 Ɗoon woni, ɓe njoltini kaake maɓɓe,



 ɓe mbaynondiraa caggal njettoor keeriiɗo.



 Hade maɓɓe fokkitde, yimɓe ɓee nganndinaama wonde ɗimmol ngol ko lewru faandu.



 Ɓe ñaagiima joom wuro yo o ƴeew,



 kala keddiiɗo, innde mum winndee.



 Balɗe pawii heen, goomuuji deenooji haɗiinde cosaa ngam reende yahdu yimɓe ɓee.



 Gila goomuuji rewindo ɗii cosaa, jahli hakkunde gure ɗee ustii no feewi.



 Ndeen daawal ngal timmii, goomu ñakkooɓe ɓee arti waɗde rogere ɗimmere ndee.



 Ndeen ɓe ngartii, adii noddeede fof ko yimɓe ɓe mbaɗaano daawal go’o.



 Nde ɓeen ɓenni, ɓe ndewni heen yimɓe fotɓe waɗde daawal ɗiɗi ɓee.



 Ngol ɗoo laawol noon, neɗɗo kala foti ñakkeede ko laabi ɗiɗi.



 Sukaaɓe tokosɓe ɓee, kañum’en, won ko toɓɓitinantee e kunuɗe mumen.



 Hay rewɓe sowiiɓe ɓee, won poɗɗe ɓeydantee



 caggal nde ɓe ñakkii laawol ɗimmol.



 Ngol ɗoo laawol, joom wuro jaɓaani yimɓe ɓee luutee ngal daawal.



 Ɗuum waɗi, denndaangal yimɓe ñakkanooɓe ɓee luutaaka ñalawma cakkitiiɗo e daawe ɗee.



 Ɓeydi haa yimɓe ndeggondiri daawe ɗee,



 ko hirjinooji baɗaaɗi e galleeji ɗii.


 Caggal daawe ñakku baɗaaɗe ɗee,



 yimɓe wuro ngoo paamii sabaabu ñakku oo.



 Yimɓe ɓee paami, sabaabu curondiral ngal, ko haɗde ñawu nguu saraade.



 Ɓe nganndii deggondiral daawe ɗee,



 ko potngal hormeede, sabu ko ndeen nafata.



 Yimɓe ɓuri waɗtorde ko woni joñgol neɗɗo gonduɗo e won e rafiiji.



 Yimɓe renndo ngoo paami wonde, reentaade ko haa waawaa daɗde.





 Wi’aa ko cellal woni afo ngalu, sabu mo sellaani alaa ko waawi.



 Etee kadi, cellal alaa njaru, sabu kala ko yoɓanaa ina jari ɗum.



 Ndarano-ɗen cellal ɓesnguuji men,



 sabu ko ɗuum woni ngalu men.



 Ɗuum noddi ko ɗoftaade daawe ñakkuuji rewɓe sowiiɓe e sukaaɓe tokosɓe ɓee.



 Teddinen reentaade gañaaɗi, ɗoftaade jiɗaaɗe e huurde ñakkuuji men, mbele cellen.



 Waɗiino sahaa, kulle fof ina koɗnoo e ladde sukkunde, welnde wuurde sanne.



 Kullel kala ina wuuri e lobbugel mum,



 alaa fof ko haljinta ɗum.



 Kala jibinɗo, huufa ɓesngu haa diwna,



 ɓe ceerta, gooto kala wuuroya bannge.



 Fowru jibini ɓinngel, inniri ɗum Belaaɗo, mbele omo waawa fuuntirde mo Bojel.



 Fowru jooɗii haa juuti tan jali ; ɓiɗɗo oo wi’i mo : «hol ko njalataa ?»



 Culakel dognongel ñakku



 - Hanki, nde njaroytu-mi ndee, mbirtii-mi



 gerle ina ndiddee, kono mi naamnaaki.



 Njawtu-mi haa cooynii-mi na’i e aynaaɓe ina cawndondiri, na ndoga.



 Puɗɗii-mi faayde, ndartii-mi, ndeke ina waɗi rafi bonɗo garɗo jooni.



 Ɓiɗɗo oo futtitini gite, anndi ko memi ɓeya koo, woorataa ɓe kamɓe.



 O heddii omo miijoo no o waɗata haa ɗum yawtira mo e jam.


 Weeti tan, Mbaroodi noddi Jaawngal yo yeeynu batu ina woodi kikiiɗe.



 Kulle fof ngari nootaade noddaango Mawɗo ladde, ɓe kabraa peeñgol rafi bonɗo.



 Mbaroodi holliti ɓe kadi, kala kullel ngel ñakkaaki ina waawi loraade.



 - Jooni noon, kootee haa janngo subaka,



 ngaron ; kala mo araani, ina anndi.



 Weetii noon gooto kala reggini ɓesngu mum, njaaɓani dingiral hakkunde wuro.




 Kala noddaaɗo, yahda e ɓesngu mum, ñakkoo, haa yontannde Fowru ari.



 Fowru naati ina wondi e Belaaɗo, tinaani maataani tan, Belaaɗo girbitii, yalti.



 Punndi ruuyi, Belaaɗo dogi naati e ladde, Fowru heddii ina lemoo.



 Mbaroodi wi’i yo Boy e Saafaandu ngabbo mo, gartira mo gila ñawlaani.



 Ɓe ñalli riddondirde haa ñawli, ɓe njaggaani mo, kono ɓe tampii.




 Ɓe njooɗii haa ɓe pooftii, Saafaandu sooynii Belaaɗo ina tuuɓii e weendu.



 Saafaandu iwri dow, ɓe njooki Belaaɗo, girñitii dogi, tacciti weendu, yahi.



 Yummum Belaaɗo jooɗii ko juuti,



 alaa e maɓɓe fof gartuɗo, tan ummii.



 Nde yalti dingiral tan, naati e ngesa Boy, dogi haa tampi, yi’aani ɓe.



 Ɗo o jooɗinoo les lekki haa sooynii Saafaandu e Boy ina ngara.




 Kamɓe fof, ɓe mbaɗi sete maɓɓe,



 ɓe peewti wuro haa yeeso Mbaroodi.



 Mbaroodi wi’i : « haɗi on addude mo,



 kanko ɓuri on waawde dogde walla ? »



 Ɓe keɓɓitii, ɓe mbi’i : « alaa, o ɓuri min



 kay ko heddoraade cukaagu ».



 Fowru noddaa, ari haa yeeso Mbaroodi, jooɗii yunnginii, heɗtii ko jogori haalaneede.



 Mbaroodi wi’i : « kala noon ko waawi



 heɓde mo, ko onon heen. »




 Fowru ruttii e ngaska haa tawi Belaaɗo ina lelii, na weerni noppi.



 Ndu wi’i ɗum : « ko mbaɗ-ɗaa koo kam,



 ko ɗum woni ? »



 Belaaɗo wi’i : « aan wi’noo, dogde bonaani, boni ko dogde nanngee ».



 -Anndu noon, kulle fof ñakkiima ngam falaade ñawu janɗo e wuro gerle.



 Ko aan tan woni mo ñakkaaki, kala ko



 nji’-ɗaa, ko aan waɗi.




 Belaaɗo wi’i : « ɗuum ko haala tan, hay dara heɓataa kam ».



 Ɓe ngooni noon haa sahaa gooto tan, Belaaɗo fini ina sayta.



 Fowru anndi ɓiɗɗo oo dawdaani hannde, añi naamndaade, woni e miijaade feere.



 Sabu no o yi’ri ɓiɗɗo oo nii, omo anndi



 o sellaani.



 Tee, nde Belaaɗo salii ñakkaade dogi ndee, won ko Mbaroodi haalannoo mo.




 Ndu waɗi peeje fof ngam ɓe mbaawa seertude, kono ɗum laataaki.



 Belaaɗo salii yummum woɗɗitoo ɗum, sabu faamii feere ndee moƴƴaani e mum.



 Fowru anndii heddoraaka so wonaa jaɓde fawre ndee, sabu ɓinngu ina muusi.



 Subaka kala yahat, ina takkina e wuro, daasa jiibaaji addana mo.



 Ɓe nguurdiri noon haa woni dumunna, Fowru fini jooɗii, salii raddoyde.




 Belaaɗo ummini hoore, willi laacal, wi’i : « ellee, jiiba ina luuɓa ɗoo ».



 Hay gooto jaabaaki ɗum, o darni noppi, heɓtitii wi’i : « etee ko teewu mbeewa».



 Fowru ina lelinoo, ummii, darii haa juuti, naaɗii, wi’i : « woto tampin am ».



 Belaaɗo wi’i : « ndeke a ɗaanaaki,



 ko a calinooɗo jaabaade mi gila naane ?



 - So tawii ko kaalataa koo alaa maanaa,



 mi bonnataa jaabawol am.




 Belaaɗo ummii, ɓaggii, ƴeeƴii neene mum ko juuti, hiiwtii woni e woyde.



 Fowru haftii wi’i : « hay so a woyii haa wontii maayo, mi yaltaani ».



 Mi anndaa janngo dee, kono hannde kam, ko nii ñaldaten haa hiira.



 Ɓiɗɗo oo wi’i : « mbele ngoo ñalando,



 maa naftu mo sellaani oo ? »



 Fowru wi’i : « hay dara alaa e ñalando ngoo, so wonaa welde ».




 Belaaɗo jaabtii wi’i : « so tawii ko ɗum woni mbelamma, mi jogoraani luuteede ».



 Foowru leltii ɗo lelinoo, haa nani be’i ina meela, ummini hoore.



 Ɓiɗɗo oo wi’i : « neene, so mi ñaamii teewu mbeewa tan mi sellat ».



 Fowru wi’i : « wonaa teewu mbeewa haɗ maa sellude, ko bonde maa winndoode ».



 Ɓiɗɗo oo ruŋtii, woni e ƴusde, kono



 ɗuum fof addanaani mo yurmeede.




 Eɓe njooɗinoo, haa Bojel tawi ɓe ɗoon, tawi ɓiɗɗo oo ina woya.



 Naamnii hol ko woni sabaabu lelnde Belaaɗo, haa woya ɗii bojji cattuɗi.



 Fowru wi’i Bojel : « alaa ko addani mo yettaade ɗoo so wonaa bonde ».



 Kanko o hollitii yimɓe ɓee fof wonde ko kanko halfi hoore makko.



 Bojel heɓɓitii wi’i: « ko waawi heen wonde fof, ɗum diwaama hannde ».




 Heddii ko daɗɗude peeje haa o ummoo e ndee lelnde juutnde.



 Tawde mo sellaani alaa ko waawi waɗde, ɗuum noon cafren mo tawo.



 Fowru wi’i : « min mbaawaano wondirde nii, omo wonti janal nder suudu.



 Mi yaha tawa omo lelii ɗo gootel,



 dara o waawanaa hoore makko ».



 Bojel yaltini basel mum pinngu e butelel, loowi heen, pikkiri mo.





 Caggal nde Bojel pikkiri mo ndee tan, Belaaɗo ummii, ɓaggii, addanaa laral.



 Nde ñaamii haa haari, yartii ndiyam, ummii, naaɗii, wi’i ko cellal weli.



 Fowru wi’i : « cellal welii gila nde ɓiɗɗo



 jaɓi jibineede ndee, wonaa hannde ».



 Belaaɗo wi’i : « ko neene am wi’noo dogde bonaani, boni ko dogde nanngee.



 Kono mi anndii kadi jooni, ko waraano heddiiɓe ɓee, warataano mi.»



 Belaaɗo anndi jooni wonde ñakku ina waawi falaade rafiiji garooji tigi.



 O faamii wonde ɓiɗɗo ina foti ɗoftaade konngol jinnaaɗo, ɗum ina walla.



 Kala mo salii ɗum, ina waawi yettoo ɗo o yettii ɗoo.



 Belaaɗo anndi kadi, tiiɗde hoore ɗeɓiino taƴondirde mo e neene makko.



 Belaaɗo totti neene mum junngo, o anndii nafoore oon yiɗani mo ndee.



 Kulle koɗdiino e wuro wooto mawngo, takko laawol, jiimngo e caanngol.



 Waɗi sahaa noon, ɗe noddondiri ngam feccude mbele engo weeɓa laamaade.



 Nde ɓe ngardi, Mbaroodi wi’i : « won



 e mbaawkaaji njoginoo-mi maa tellinee.



 Ɗuum noon ina naamnii njuɓɓudi kesiri, hettere leydi kala wooda kalfinaaɗo ɗum.



 Nokku heen kala, waɗa suuperefee, polis, sanndarmori e denndaangal sarwisaaji laamu.



 Ɗoftagol araaraay



 Ɗiin nokkuuji noon, ko potɗi ɗofteede, ndokkee horma mo ɗi kaandi oo.



 Caggal ɗuum, nokku heen kala suɓanee kalfinaaɗo, tottee araaraay e reenooɓe ɗum.



 Mawɗo nokku heen kala, noddi yimɓe mum, holliti ɗumen kuccam golle mum.



 Hankadi, sarwisaaji peccaama, araaraayuuji kaɓɓaama, nana mbeɗoo, yimɓe kirjinaama e ɗoftagol majji.



 Sabu ɗoftaade ɗi, woni ɗoftaade jeytaare leydi maa e keɓgol mum enndepanndaas ».



 Lekkol udditi, Ɓotel, hono no sukaaɓe wuro ngoo kala, winnditaa janngude.



 Ndeen sukaaɓe naatii lekkol, Musee maɓɓe adii yeewtande ɓe ko nafoore araaraay.



 Mbeewa wi’i ɓiyum : « ko miin nawat maa, mbele miɗo tottora piye maa ».



 Ɓe kacitii haa ɓe kaljiti, ɓiɗɗo wakkii sakkoos mum, ɓe pa’i lekkol.



 Waktu yoni, eleweeɓe mbaɗi gori, ngoni



 e yimde araaraay oo ina ŋabbinee.



 Mbeewa darii haa juuti, tan sooynii baramlefi ina mbeɗoo, dogi, fa’i heen.



 Mbeewa jokki e koccugol mum,



 haa eleweeɓe ngasni ŋabbingol



 araaraay lekkol mumen.



 O noddaa ngam faamneede wonde neɗɗo ina foti hormaade araaraay lekkol oo.



 Mbeewa deƴƴi haa juuti wi’i : « hol no kormortoo-mi ko mi suusaa ? »



 Mbeewa yalti ina duka, sabu ina anndi waawaa waɗde ko wi’aa koo.



 Eleweeɓe njippii, ɓiɗɗo oo arti na tikki, yettii, salminaani hay gooto.



 Ndeke neene makko ina waɗti e makko hakkille, noddi mo, naamnii.



 O wi’i : « miin noon, hannde mi hersii, eleweeɓe ɓee njecciti-maa-ma naane ».



 - Miin, mi waawaa yi’de koɓi ina mbeɗoo,



 tan mi daroo, miɗo ƴeewa.



 Mi waawaa hormaade araaraay lekkol mon, sabu nde ñaamnoo-mi koɓi, muynu-ɗaa.



 Tawde aan ko a ɗoftotooɗo weyaa,



 ɗotfo ngoppaa mi, miin mi ɗoftaaki.



 Balɗe pawii heen, mbeewa, mbabba



 e mbaalu ndawani galle mawɗo nokku oo.



 Ɓe ngari haa ɓe paandii, yimɓe fof nani liital ngal wutti, ndartii.



 Ɓe mbi’i eɓe taccita, woodi paliiɗo ɓe, araaraay oo ŋabbi, ɓe njawti.



 Ndeen araaraay oo ŋabbii, alkaati oo reggini ɓe, naatnoyi ɓe nder kuɓeyel.


 Ɓooyaani, kalfinaaɗo nokku oo ari, naamnii ɓe hol ko addi ɓe ɗoo.



 Mbeewa wi’i : « min njahatno haa min tolnii ɗoo, hawriti araaraay na ŋabba.



 Min turi koye tan, min mbi’i maa min njawta alaa e sago.



 Nde araaraay oo ŋabbunoo tan,



 oo gorkaajo reggini min haa gaay ».



 - Mbaɗ-ɗon ko ko boni, sabu araaraay



 leydi, ko potɗo hormeede.




 Etee wi’anoo, kala luutndiiɗo sarɗi,



 yo kuugal fawe e dow mum.



 So sarɗi rewaama, oɗon poti uddeede balɗe tati, hakke tolno bonannde ndee.



 Nde ɓe nji’noo alkaati ina ara, na jogii coktirɗe, ɓe nganndi gasii.



 Mbabba, fari, willi laaci, anndi ndeke araaraay ko nii jogorii nafoore.



 Mbaalu meeli, borditi haa heewi,



 wi’i : « ɗuum fof ko aan fawi en ».




 Caggal nde ɓe uddaa e nder dummbirdu nduu, ɓe kedditii eɓe pelondira.



 Ɗo ɓe njooɗinoo tan, haa Mbaroodi ari ina wondi e sete mum.



 Nde Mawɗo tunndu yettii, alkateeɓe ɓee ummii ndarii, o naamnii mawɗo maɓɓe.



 Kalfinaaɗo dummbirdu darii, wi’i mi nehtani-maa-ma, totti mo junngo.



 O salmitii, oon naamnii mo hol ko ummini mo e ngee naange.




 Mbaroodi wi’i : « addi mi, ko yimɓe tato diwnooɓe laawol, ɓe sarɗi jaggini.



 Jooni noon, uddit ɓe, ɓe kaala yeeso



 am nanaa, wonde ɓe mbaɗtataa ».



 Seeɗa tan, waajiiɓe njalti, gooto fof,



 yeeso ina yani, ellee leliiɓe hitaande.



 Ɓe njettii, Mbaroodi wi’i ɓe : « ɗum ko onon, hono toon wa’i ?»



 Mbabba heɓɓitii wi’i : « toon, wondi ko welaani, fortotaako, ŋaañetaake,



 ko jonnde tan ».





 Kalfinaaɗo dummbirdu wi’i ɓe : « jooni noon, oɗon mbaawi hootde e dow sarɗi ».



 Mbaroodi soggi ɓe, ɓe ndeggondiri no bonnuɗi gese, haa ɓe njettii galle.



 Mbabba yettii galle mum, noddi ɓesngu mum fof, siimtani ɗumen kaan ngonka.



 Mbeewa kañum yettodii ko rafi, koyɗe ndarotaako, yahataa, so wonaa linnga.



 Ɓiɗɗo oo wi’i mo : « ɗum woni ko eleweeɓe ɓee kaalatnoo ñande heen ».



 Waɗi balɗe, Faaɓru e Dooñoo njiɗi fooynoyaade nder wuro laamorgo ngoo too.



 Ɓe ɓadii galle Laamɗo tan, ɓe nani liite otooji kollirooje jaltugol Hooreejo.



 Dooñoo wi’i : « ndaro-ɗen, yaawre ko Alla jogii, ɗoo ko ko foti hormeede ».



 Wonaa a yi’ii ɓeya dariiɓe, dadiiɓe,



 ko reenooɓe, hay mbuubu weeyataa ɗoo.



 Faaɓru heɓɓitii: tawde ko noon, ko mbabba en koo, wontanii en tinndinoore.



 Ɓe njokki laawol, ɓe potti e Fowru,



 ina ñekka, sooynii ɓe darii.



 Fowru wi’i ɓe : « goonga ko laamu, tawde hay patareeje beɗotooɗe maa ndartanee ».



 Dooñoo wi’i : « mbaɗee no mbaɗat-mi nii, poofton, so nanndinaade e kala ».



 Fowru jaabtii, wi’i : « ɗuum dee, yahooɓe jamma e ñalawma ɓee, mbaawaa ɗum ».



 Paaɓaa wi’i : « ɓe jahli mumen keewaani



 ɓee kam, tampaani heen no feewi ».



 Nde ɓe ceertunoo, ɓeya njokki laawol,



 haa waktu yahde caali jakkaa yonti.



 Ndeen ɓe kawriti, ɓe ngoni e yeewtude



 e kormogol araaraayuuji ɗii.



 Bojel wi’i ɓe : « won e men ko doole mumen tagi haa kormaa ».



 Ayii, ko wi’etee kormondiren koo,



 ko haa gondigal ɓura yooɗde e feewde.



 Gooto fof ronkaani waade no weldaa,



 ko heɓtii ɗum heen woytirtaa neɗɗo.



 Kulle fof ndeƴƴi haa juuti, Lella wi’i : « a haali goonga, kono weeɓaani. »



 Dooñoo wi’i : « en mbaawii hormaade patareeje saka noon hormondirde e koye men. »



 Mbeewa meeni haa juuti, wi’i : « ɗeen dee, ko ɓannde reeni ngesa laamɗo. »



 Maa won mo hormaaki ko wonaa minen, yahɓe haa kumpitii.



 Caggal ngaal gostondiral, kulle ɗee paami ko woni sabaabu hormaade araaraay leydi.



 Hormaade araaraay walla won e nokkuuji leydi, ko jaarde haɓananooɓe jeytaare.



 Hannde so wi’aama leydi men heɓii hoore mum, ko kamɓe caabii ɗum.



 Etee kadi no araaraay waɗiraa nii,



 abbitii ko e ngonka leydi men.



 Hormaade araaraay leydi men ina waɗɗii kala ɓiɗɗo leydi haa e garɗo.



 Culalel bi’eteengel Aawdi, jibinaa ko



 e wuro Siiñcu, reɗɗiingo hakkunde Cooya



 e Hayngo.



 Jinnaaɓe makko noon ndesondirii ko ɓooyi, ndañaani, so wonaa nde ndañi mo.



 O woni cukalel korsungel, kala ɗo baaba makko ina yaha, nana wakkii.



 Alla resii en, reenii en, ngel tolniima



 e heɗaade e reende huunde.



 Baaba makko waɗti tinndande mo aduna e sippirooji e pooɓne mum.



 Elew jaɓɗo janngude



 O tolniima ɗo cukalel tinndintee huunde reena ɗoo, o naatnaa duɗal.



 O yanti e giƴiraaɓe makko, arɓe janngude hono no makko nii.



 O woni ɗoon balɗe, ceerno fini subaka, nelani Baaba oo ari.



 Nde Baaba oo yettii, o wi’i ɗum : « kurka oo, ko jiɗɗo janngude. »



 - Tawde ko noon mbi’-ɗaa, maa mi daro heen hakke baawal am.



 Baaba makko arti galle, woni e miijtaade yeewtere mum e ceerno oo.



 Ɗo o jooɗinoo, omo miijoo tan haa nelaaɗo joom wuro salmini mo.



 O salmitii, oon wi’i mo : « ko joom wuro



 nelnoo-mi gaay. »



 O wi’i maa : « o winnditiima ɓiye oo e sukaaɓe naatooɓe hikka lekkol.



 - Hol no o winnditortee lekkol, tawa on



 tintinaani mi ko adii hannde ?



 - Ɗuum hay dara bonnataa, kala nde o



 janngoyaani lekkol, o yaha duɗal.



 Cukalel mawni, mahii e jaŋde haa giƴiraaɓe mbaɗti tooñirde ɗum jiɗɗo janngude.



 O anndaa hirtaade fijoya dingiral,



 so o hiirtiima, ko reftaade walla dursitaade.



 Yahdiiɓe makko natti nii hay ƴaaŋde



 mo so ina njaha nder wuro.



 Kala mo naamni-ɗaa mo wi’a : « woppan am, ko goral hirtoo leloo. »



 Waɗi sahaa, Baaba makko noddi mo, ƴeewde so o yejjitaani, tinndol mum.



 Ndeen o ari, Baabiraaɗo oo wi’i :



 « Aawdi, aan e aduna, hol liɓoowo ?»



 O jaabtii : « ɗo tolnii-mi ɗoo hannde,



 ko miin liɓata sabu mi yejjitaani.»



 A wi’ino mi : « aduna ko sippiro e poɓne,



 salo liɓeede, liɓat tan.»



 O woniri noon, kala tan ko fooɗondiraa



 to lekkol too, o ardoo.



 To duɗal ne, ko hono noon haa Ceerno waɗti halfinde mo almuuɓe.



 Omo nawdi fof haa hitaande nde o waɗata ɓeto ndee, kadi o ɓaarora.



 Sahaa oo heedi, neene makko noddi mo, wi’i mo : « maa fof yahdu. »



 O jaabtii neene makko : « maa fof yahdu, etee maa Alla hokku wune. »



 O adii heɓde fof ko sartifika, ñalaande ɓaarngal nanngaa, kadi o reftii.



 Hitaande rewnde heen ndee, o yawti liisee caggal nde ɓeto ɓennini mo.



 Gila o suwaa yahde, yimɓe ɓee mbaɗti wi’de : o jogoraani janngude.



 Lekkol nana uddita, kala elew hebliina, neene makko hebli mo.



 Dawol yonti, hade makko yaltude galle, baabiraaɗo o wi’i : Jaaƴnde, woto yejjit.



 Neene makko heɓɓitii, wi’i : « Yo Alla reene, tiiɗno e hoore maa.»



 Aawdi fini, dawi, ƴetti oto paaɗo Ndar, toon o foti janngoyde hikka.



 Ndeen o yettiima, kanko, ko e nder lekkol hee o tottaa suudu.



 Kanko e eleweeɓe woɗɓe, ko laamu joganii ɓe ñaamdu e lelnde.



 Yanti heen, lebbi tati kala, eɓe meeɗnee kaalisal seeɗa hono bursi.



 Ɗum fof e wa’de noon, addanaani mo yejjitde ko addi mo Ndar koo.



 Aawdi faggii toon yahdiiɓe woɗɓe e nder eleweeɓe, ɓe o janngidta ɓee.



 Jaŋde saɗtiino seeɗa e fuɗɗoode,



 kono Aawdi toppitaaki so wonaa ɗuum.



 Kala ɓeto waɗaango, Aawdi ardoo ɓe, ƴetta njeenaaje, haa Dental Jannginooɓe teskii.



 Hitaande kala, Aawdi ardoo eleweeɓe, suɓeteeɓe, ɓurɓe waawde janngude, njeenee, mawninee.



 Nde berewe yonti, Aawdi heynii kadi,



 ɓeen ngonti haalooɓe, ɓe puɗɗiima haaweede.



 Aawdi ardii denndaangal eleweeɓe waɗatnooɓe bakkaloriyaa e nder lekkolaaji Ndar fof.



 Ndeen lekkol uddii, o yahi hurjo wuro maɓɓe, hade makko yawtude Ndakaaru.



 O woni ɗoon lebbi ɗiɗi, o felliti yawtude ngam hebloyde kaayitaaji makko.



 Neene makko hebli mo hono no heblirnoo mo, o tiindii Ndakaaru.



 Ndeen Aawdi yettiima Ndakaaru, o jippoyii galle sehil baaba makko gooto.



 Ñande fof o dawat, haa kaayitaaji ɗi



 o laaratnoo ɗii timmi.



 Aawdi heɓoyi iniwersitee, tawi ɗaam nguurndam seertaani e ɗam o wuurnoo Ndar.



 Toon, laamu nguu ñamminta ɓe, lewru



 kala ina meenna ɓe seeɗa kaalis.



 O tawi fannu jaŋde ndee ina seerti,



 kadi ɓuri heewde janngooɓe.



 Baylogol nokku e fannu jaŋde ndee, waylaani mo sabu ko o jooɓnaaɗo.



 Iniwersitee udditi, binndanɗe puɗɗii, Aawdi renndaama suudu kono ɗum addanaani mo waylaade.



 Ɗoon noon ina seerti, kono dartinaani mo, sabu o ƴeewata ko yeeso.



 Gerewaaji ɗii fof e heewde, telɓinaani jaŋde makko, ko o keblanooɗo.



 So dille mbaɗii, wooda ɗoo joñcii, o wona e jannginde hoore makko.



 Janngooɓe ɓe o tolnondiri ɓee, mbaɗti wi’de : « ngel wondi ko yiɗde jaŋde. »



 Kala nde ɓeto waɗi, o ara hoore, yimɓe fof nganndiri mo ɗum.



 Nde wonnoo ko o nehiiɗo, innde sarii e nder duɗal ngal fof.



 Omo jeyaa kadi nii, e janngooɓe maantaaɓe ɓurde waawde janngude.



 Jaŋde ndee e muusde e juutde, haɗaani kala guurti, o yahat wuro.



 Omo anndi kala ko o waawi heɓde e jaŋde, ko toon fuɗɗorii.



 E kala hurjo, o wona e wallitde sukaaɓe janngooɓe doge les ɗee.



 Hay jeewte makko e sukaaɓe ɓuri abbitaade ko e nafoore jaŋde.



 O wonti ñemmborde wonande sukaaɓe janngooɓe ɓee, ɓe cañi ballondiral hakkunde maɓɓe.



 Hay jannginooɓe lekkol wuro maɓɓe ɓee mbaɗtii tiimtoraade mo e nder jonɗeele.



 Aawdi jokki jaŋde mum haa heɓi seedamfaaguuji keewɗi, o ƴettaa,



 wonde jannginoowo.



 Kanko fof e suɓeede wonde jannginoowo, haɗaani mo jokkude jaŋde makko.



 Giƴiraaɓe makko ɓe o wondunoo,



 mbaɗti mo neldude sukaaɓe mumen janngooɓe.



 Ɓeen salinooɓe janngoyde, nimsiti hannde



 haa mbaɗti neldude mo sukaaɓe mumen.



 Nde njontunoo janngude ndee, njaɓaano, ndewnoo ko fijirde haa mehre hoomti ɓe.



 Ɓe nimsiti jooni, ɓe pelliti jannginde sukaaɓe maɓɓe, ɓee lekkol, ɓeya mecce.



 Janngo ina foti reseneede, hade restude ko resinoo, gila wontaani tampere.



 Baaba mum Aawdi, janngini sukaaɓe ɓee, hokki ɓe kadi winndande aduna.



 Sukaaɓe ɓee nani, paami, njaɓi tinndol ngol o tinndinnoo Aawdi ngol.



 Kala ko nehdi e ɗoftaare ndokkaani,



 wonaa rewde fijirde hokkata ɗum.



 Nehen, njannginen sukaaɓe men mbele aawdi moƴƴiri ina yalta heen,



 mbaasen nimsude.



 Kulle ladde meeɗii hoɗde e nokku mawɗo, jaajɗo, kono ɓe ngalaa garɗiiɗo.



 Gooto kala, ko laamɗo hoore mum,



 ko welaa waɗata, ko welaa haalata.



 Waɗi sahaa, Bojel miijii wonde leydi potndi nii waawaa jooɗaade alaa laamɗo.



 Ɗo jooɗinoo e les lekki, Boy ari, salmini, jooɗii, hucciti e makko.



 Bojel heɓɓitii, wi’i : « en mbaawaa wuurde e wuro tawa en ngalaa laamɗo. »



 Wote



 Boy jaabtii : « a haalii goonga,



 sabu mi teskiima, gooto kala ko laamɗo.



 Tee wuro noon waawaa hoɗirde hono noon, tawa alaa gardiiɗo.»



 Bojel wi’i : « mi yi’tii feere, en njahat



 jooni to m baroodi, njeewtanen ɗum.



 Hade maɓɓe seertude, ɓe ndokkondiri aadi, nde ɓe njahata galle m baroodi.



 Ñalawma oo yonti, ɓe njaaɓani galle m baroodi, kono ɓe tawaani ɗum ɗoon.



 Bojel’en tawi afo m baroodi ina jooɗii, ɓe mbi’i : « baaba maa nani ɗoo ?»



 ɓ iɗɗo oo yiɗi anndude sabaabu garaangal maɓɓe, kono ɓe njaɓaani haalde.



 Bojel wi’i : « ɗum ko sirlu hakkunde amen, tolnaaki ɗo ina yaajnee tawo. »



 Aan kay, wi’ mo, min ngariino ɗoo, kaaɗaa ɗoon, maa o anndoy.



 ɓ iɗɗo oo jaabtii : « mbele neɗɗo ina waawa anndude ko haalanaaka, ellee dokkaaɗo.»



 - Maa o anndu sabu ko joom hakkille,



 peertuɗo, jiiliiɗo, keewɗo humpito.



 Bojel e Boy kooti, peewti galleeji mumen, nanngiti kadi ñalawma goɗɗo.



 Oon ñande, ɓe tawi ɗoon m baroodi e ɓiyum afo ina njeewta.



 Mbaroodi salmitii, wi’i : « ɓiyam oo haalanii kam nelal mon, kono laaɓaani.



 Tawde jooni, on ngarii, laɓɓinanee kam, haa mi faama no moƴƴi.»



 Bojel wi’i : « kaaw m baroodi, njaafo-ɗaa,



 min njiɗno njeewtiden e ngonka men kaa.



 Nokku kala mo njah-ɗaa, yimɓe mum ina njogii laamɗo haa heddii enen.



 Emin njoginoo miijo, njeewtiden,



 cuɓo-ɗen laamɗo, hono no gure ɗee fof.»



 Mbaroodi wi’i ɓe : « miijo mon ina moƴƴi



 so en mbaawii ɗum dañde. Jooni heddii ko yo batu nodde, kulle fof ngara, njeewtiden heen. »



 Kulle fof ngari e keewal, Mbaroodi holliti miijo Bojel’en ngaddi ngoo.



 Huunde e kulle ɗee toɗɗii Mbaroodi,



 kono heddii ɓee ne toɗɗii Ñiiwa.



 Ɓe coowi ko juuti, eɓe ndonki nanondirde haa hiiroyi, ɓe pelliti wootondirde.



 Fowru wi’i : « tawde ko nii, gooto e mooɗon fof yo waɗoy kampaañ.



 Ko caggal nde timmin-ɗon balɗe noogaas



 e jeetati kampaañ oo, ngootaten.



 « Ɗoo e ndeen, gooto kala yahat e leydi ndii, hollita kuccam mum.»



 Kampaañ udditi, ƴamooɓe ɓee e wondiiɓe mumen, naati e nder leydi ndii.



 Yimɓe parti kala, e nder nokkuuji ɗii,



 won ko eɓɓi yuɓɓinde.



 Ɓee ko jeewte dingire, ɓeya ko gostondire, ɓeya ko njillu nder galleeji.



 Won heen nii mbaɗat mitiŋaaji mawɗi, alaa fof keddotooɗo e falnde ndee.



 Ɗum kadi jiidaa nii e nate ɗakkaaɗe e ɓale, laafaaji, simisaaji, wutteeji.



 Sukaaɓe mbinndi e ɓale, ɗakki nate, mbaɗi gostondire e rajooji e teleeji.



 Gooto fof e wondiiɓe mum ina wi’a ko kañum tan haandi heen.



 Mitiŋaaji jamma e ñalawma, yimɓe nana njowii tan e dow otooji.



 Fiyooɓe buubaaji e sabareeje njogii hirjino partiiji pooɗondirooji ɗii.



 So lajal dottanongal kampaañ oo timmii,



 ɓe pooftoo ñalawma, weeta wote dawree.



 Yimɓe parti kala lelnii goomuuji mumen darotooɗi ñande heen, tammboo golle ɗee.



 Fowru eɓɓi birooji ɗiɗi, addi kaayitaaji, goobu e binndirɗe, e awoloŋaaji kala.



 Ñande wote ɗee, kulle pini law mbele ina ngoota gila ñawlaani.



 Yimɓe ngari, kala gootɗo hoota, walla ina dardarta tan e dingiral lekkol.



 Nde ñawlunoo, ardiiɓe ɓee mbaɗti yahde ina ngaddoya yimɓe fotɓe wootde.



 Ɓee njolna yimɓe mumen e otooji, ɓeya ndeggina, ɓeya nodda ɗumen telefoŋ.



 Fowru naati, yalti, haa ɓooyi tan Doombel e Jiire ngari ina keñoo.



 Ɓe calmini Fowru, tan Doombel heɓɓitii wi’i : « heyto wondiiɓe m baroodi koy !



 So ɗum alaa, minen ne, min njoɓtoo, waɗde wote ɗee mbona. »



 Fowru wi’i : « kala gadduɗo ɗoo bonnere, waɗda ɗum e alkaati nawa ɗum.



 Hannde, ko jam meho heƴi ɗoo,



 goɗɗum alaa ɗoo geɗal, laaɓat tan.



 Mi jaɓataa hay gooto itta hoolaare nde kulle njogii e am ndee. »



 Doombel heɓɓitii : « ɗum ɓuri e maa,



 gila a wi’aaka a jinngii. »



 - Miin, hay gooto mi jinngantaa, jooni



 ngannden cuɓaaɗo, poofto-ɗen enen fof.



 Oon saanga, miɗo sikki alaa bi’oowo wonde mi jinnganii kaari walla kaari.



 Waktu yonti, wootooɓe natti nii arde, damuɗe nguddaa, ɓe ngoni e limtaade.



 Ɓooyaani tan, neɗɗo m baroodi yalti e biro gadano oo, ina jogii kaayit.



 O darii e damal kalaas oo, tan o suuti



 juuɗe, hollirde poolgu.



 Dooñoo wi’i : « a yaawii dee, aan e gulaali maa keewɗi, jooni gasa. »



 Geewaade ina ummitii dingiral dee ɓurani mi, geewaade na yaha dingiral.



 Jooni, goonga e fenaande ceerta,



 ɗum yawta, njokken e haajuuji men.



 Bojel ummii, waɗi ŋaayel, tecciti hello,



 wi’i : ngabbee dow, caɗeele mon ngasii.



 Wondiiɓe Mbaroodi njaltii, ndarii e laabi, ina ngulla, ina kuljina, ina poɓɓa.



 Ñiiwa noddi yimɓe mum, wi’i ɗumen : « njaɓen en kawaama, kono en caalitaani.»



 Ñiiwa jooɗii haa ɓooyi, ummii,



 noddi mbaroodi ngam yettude ɗum, semmbini ɗum.



 Mbaroodi ina weltii e Ñiiwa, sabu hollirii wonde ko neɗɗo jamyamo.



 Mbaroodi wi’i ɗum : « ko nii woni sippiro, liɓde e liɓeede ngoni heen.



 Alaa liɓɗo walla liɓaaɗo, kulle fof liɓi,



 ɗum yaltaani en haa jooni.



 Aan noon, ko aan wonata kaaldiiɗo am gadano, sabu eɗen mbaawi haaldude. »



 Wootee yawtii, heddiima hankadi, Mbaroodi ina suɓoo wallidiiɓe nder laamagol mum.



 Mbaroodi fuɗɗiima, Jaawngal halfinaa



 jokkondiral sabu yimɓe fof ina nganndi



 golle mum.



 Fowru wi’i : « kaaw Mbaroodi hay huunde halfinaani mi e laamu mum nguu.»



 Kala ko neletee, mi nelee, haa arta ɗoo tan, mi yejjitee !



 Arta e suɓaade, suɓoo woɗɓe, ellee miin kam alaa ko mbaaw-mi waɗde.



 Mbaroodi nanti haalaa kaa, noddi mo,



 wi’i mo : « won ko mbaaw-ɗaa kay.»



 Aan, golle maa ko yeeso ngoni, hoto heppu tan, ko jooni wonata.



 Ñiiwa wi’i ɓe : « suɓeede bonaani, boni tan ko suɓeede yejjita suɓnooɓe ma ɓee.



 Kala nde renndo ardin maa, ko ñande heen keedtu-ɗaa caggal maɓɓe.



 So gaynaako yiɗii jofde, jofnida, fotaani arditaade ndammiri mum, walla majjiree.»

